ডার্বি কাউন্টি ফুটবল ক্লাব

ডার্বি কাউন্টি ফুটবল ক্লাব () হচ্ছে ইংল্যান্ডের ডার্বিশায়ারের ডার্বির একটি পেশাদার ফুটবল ক্লাব। এই ক্লাবটি ইংরেজ ফুটবল লিগের দ্বিতীয় স্তর ইএফএল চ্যাম্পিয়নশিপে প্রতিযোগিতা করে। ১৯৯৭ সাল থেকে, এই ক্লাবটি তাদের সকল হোম ম্যাচ প্রাইড পার্ক স্টেডিয়ামে খেলছে।
ডার্বি কাউন্টি ১৮৮৮ সালে ফুটবল লিগের ১২টি প্রতিষ্ঠাতা ক্লাবের একটি। এই ক্লাবটি ইংরেজ ফুটবল লিগ পদ্ধতির প্রতিটি মৌসুমে প্রতিযোগিতা করা ১০টি ক্লাব এবং শীর্ষস্থানীয় দুটি স্তরে প্রতিযোগিতা করা ৪টি ক্লাবের মধ্যে একটি। ২০০৯ সালে, এই ক্লাবটি ইন্টারন্যাশনাল ফেডারেশন অফ ফুটবল হিস্টোরি অ্যান্ড স্ট্যাটিসটিক্স দ্বারা বিশ শতকের শীর্ষ ২০০টি ইউরোপীয় ফুটবল ক্লাবের তালিকায় ১৩৭তম স্থান অর্জন করেছিল।
এই ক্লাবটি ১৮৮৪ সালে উইলিয়াম মোরলি ডার্বিশায়ার কাউন্টি ক্রিকেট ক্লাবের একটি শাখা হিসাবে প্রতিষ্ঠা করেছিলেন। ১৯৭০-এর দশকে এই ক্লাবটি প্রতিযোগিতামুলোক খেলায় সর্বাধিক সাফল্য অর্জন করেছে; উক্ত সময়ে ক্লাবটি ২ বার প্রথম বিভাগের শিরোপা জয়লাভ করার পাশাপাশি ৪টি শীর্ষস্থানীয় ইউরোপীয় প্রতিযোগিতায় অংশগ্রহণ করেছে, যার মধ্যে বেশ কয়েকটি শিরোপা জয়লাভের পাশাপাশি ইউরোপীয় কাপের সেমিফাইনাল পৌঁছানো অন্যতম। একই সাথে এই ক্লাবটি ১৯৪০-এর দশকে একটি শক্তিশালী ক্লাব ছিল, উক্ত সময়ে ক্লাবটি ১৯৪৫–৪৬ এফএ কাপ জয়লাভ করেছে।
১৮৯০-এর দশক থেকে এই ক্লাবটির হোম ম্যাচের পোশাকের রঙ হচ্ছে কালো এবং সাদা। এই ক্লাবটি ডার্বি মিলিটিয়ার প্রথম সৈন্যদলের সাথে সম্পর্কের প্রতি শ্রদ্ধা জানাতে তাদের ডাকনাম, "দ্য র‌্যামস" (ভেড়া) রেখেছে, যার ফলে একটি ভেড়া তাদের মাসকট হিসাবে কাজ করে। অধিকন্তু, এই ক্লাবটি "দ্য ডার্বি র‍্যাম" নামক গানটিকে তাদের রেজিমেন্টাল গান হিসাবে গ্রহণ করেছে।
ডার্বি কাউন্টি ফুটবল ক্লাব খেলোয়াড় এবং সমর্থকদের জন্য শীতকালীন আগ্রহের বিষয়ের পাশাপাশি ডার্বিশায়ার কাউন্টি ক্রিকেট ক্লাবের অতিরিক্ত উপার্জনের মাধ্যম হিসেবে ১৮৮৪ সালে ক্রিকেট ক্লাবটির একটি শাখা হিসাবে গঠিত হয়েছিল। এই ক্লাবটি প্রতিষ্ঠার সময় ক্লাবটির নাম "ডার্বিশায়ার কাউন্টি ফুটবল ক্লাব" রাখার উদ্যোগ নেওয়া হয়েছিল, যেন সকলে সহজেই ডার্বিশায়ার কাউন্টি ক্রিকেট ক্লাবের সাথে এর সংযোগ বুঝতে পারে, তবে এই কারণটি নিয়ে অনেকে আপত্তি থাকার সত্তে তা বাতিল হয়ে যায়। ১৮৮৪–৮৫ মৌসুমে এই ক্লাবটি প্রীতিম্যাচ আয়োজনের একটি বিস্তৃত প্রোগ্রাম গ্রহণ করেছিল, যার মধ্যে প্রথমটি ছিল ১৮৮৪ সালের ১৩ই সেপ্টেম্বর তারিখে অনুষ্ঠিত গ্রেট লিভারের সাথের ম্যাচটি; যেটিতে ডার্বি কাউন্টি ৬–০ গোলের ব্যবধানে পরাজিত হয়েছিল। এই ক্লাবটির প্রথম প্রতিযোগিতামূলক ম্যাচটি অনুষ্ঠিত হয়েছিল এফএ কাপে, যেখানে তারা তাদের ঘরের মাঠে ওয়ালসল টাউনের কাছে ৭–০ গোলে পরাজিত হয়েছিল।
যুক্তিযুক্তভাবে এই ক্লাবটির ইতিহাসের সবচেয়ে গুরুত্বপূর্ণ ম্যাচটি পরের মৌসুমে এফএ কাপে অনুষ্ঠিত হয়েছিল; উক্ত ম্যাচে ইংরেজ ফুটবলে তৎকালীন উদীয়মান একটি ক্লাব অ্যাস্টন ভিলার বিরুদ্ধে তার ২–০ গোলের ব্যবধানে জয়লাভ করেছিল, যেটি ক্লাবটিকে ইংরেজ ফুটবল জগতে নিজেদের প্রতিষ্ঠিত করতে সহায়তা করার পাশাপাশি শক্তিশালী ক্লাবদের প্রীতি ম্যাচের জন্য আকর্ষণ করতে সহায়তা করেছিল। ১৮৮৮ সালের ৮ই সেপ্টেম্বর তারিখে ফুটবল লিগের উদ্বোধনী দিনে বোল্টন ওয়ান্ডারার্স ফুটবল ক্লাবের বিরুদ্ধে ৩–০ গোলে পিছিয়ে গিয়েও ৯০ মিনিট শেষে ৬–৩ গোলে জয় অর্জন করেছিল; কিন্তু লিগ শেষে তারা লিগে অংশগ্রহণকারী ১২ দলের মধ্যে ১০ম স্থান অধিকার করেছিল। ১৮৯১ সালে, মিডল্যান্ড লিগে অংশগ্রহণকারী ডার্বি মিডল্যান্ড ফুটবল ক্লাবের বিলুপ্তির মাধ্যমে ডার্বি কাউন্টি ডার্বির একমাত্র পেশাদার ফুটবল ক্লাবে পরিণত হয়েছিল। স্টিভ ব্লুমার (ডার্বি কাউন্টির সর্বকালের সেরা খেলোয়াড় হিসাবে বিবেচিত) ১৮৯২ সালে এই ক্লাবে যোগদান করেছিলেন। ১৮৯৫ সালে, এই ক্লাবটি বেসবল গ্রাউন্ড নামে একটি নতুন স্টেডিয়ামে স্থানান্তরিত হয়েছিল, যেটি পরের ১০২ বছর যাবত তাদের হোম ম্যাচ আয়োজন করেছে। উক্ত সময়ে এই ক্লাবটি তাদের হোম ম্যাচের পোশাকের জন্য ঐতিহাসিক কালো এবং সাদা রঙ গ্রহণ করেছিল।